|  |
| --- |
| ***Директни плащания*** |

**1. На 31 май изтича срокът, в който земеделските стопани могат да правят корекции без санкции във вече подадените заявленията за подпомагане за Кампания 2021.** До 11 юни земеделските стопани могат да променят подадените вече заявления, като за всеки ден закъснение санкцията е в размер на 1%.До 17 май 2021 г. земеделските стопани можеха да подават заявления за подпомагане без санкции за закъсняло подаване за кампания 2021, а до 31 май да извършват редакции на вече подадените заявления.

|  |  |
| --- | --- |
| ***Визия за ОСП след 2020 г.*** |  |

**2. На 26 май, на Съвета по земеделие и рибарство, комисар Януш Войчеховски призова министрите да подкрепят плана на Европейския парламент за заделяне на повече средства за екологични и климатични цели.** Той посочи, че делът на финансиране, който членовете на Европейския парламент предлагат е всъщност по-малко, отколкото повечето държави - членки вече харчат. Предложението му не беше прието от министрите. „Ние вече сме на ниво от 42%, което е текущо статукво“, допълни комисар Войчеховски и подчерта, че има различия между държавите членки, като само шест от тях в момента изразходват по 40%. Дания вече е достигнала 74%, докато Съвета спори дали да се приеме 33% или 38%. „Бих ви призовал да бъдете по-амбициозни, ако искаме да покажем на обществото какво имаме предвид, когато става въпрос за зелена реформа на общата селскостопанска политика”, подчерта европейския комисар. По време на заседанието, министрите изразиха мнение и по темата за социалното измерение в новата ОСП. Те подчертаха, че земеделската политика не трябва да носи отговорност за прилагането на социалната политика и считат, че исканията на ЕП за включване на социалното измерение в ОСП отиват твърде далеч. Повечето държави-членки отчитат важността на добрите условия на работа, но считат, че ОСП не е подходящата законова рамка за прилагането на социални или трудови права или за санкциониране на нарушения.

**3. Време е да се постигне споразумение за реформата на ОСП след 2023 год., според председателя на Съвета по земеделие.** На 26 май тя призова министрите да положат финални усилия за постигане на споразумение. Законодателното предложение на Европейската комисия беше представено преди почти 3 години и държавите членки не мога да си позволят повече забавяне, ако искат националните администрации да завършат навреме стратегическите планове. Комисията също трябва да разполага с време за техния преглед и одобрение. „Едва след това, държавите членки ще могат да установят устойчива система за прилагане на ОСП“, заяви португалският министър и добави, че е „необходимо да се осигури сигурност и стабилност за фермерите“. Г-жа Мария до Сеу Антунеш представи напредъка по преговорите във втория „супер-триалог“, като отбелязя, че те са били „много конструктивни“ и е постигнат значителен напредък. По-конкретно, по отношение на Регламента за стратегическите планове вече има споразумение за прилагането на дефинициите за „активен фермер“, „млад фермер“ и „нов фермер“. Остават обаче редица отворени въпроси. В тази връзка, председателството призова министрите да изкажат своите позициите, с оглед постигане на споразумение между съ-законодателите. Единият от елементите е насочване на подпомагането и по-конкретно, прилагането на задължителен процент за преразпределително плащане. ЕП настоява преразпределителното плащане за бъде задължително за държавите членки, освен ако не докажат, че могат да постигнат същия ефект на преразпределяне чрез прилагане на намаление и тавани на плащанията или други инструменти. Друг отворен въпрос е приспадането на разходите за труд. Позицията на Съвета е да се приспаднат целите разходи за заплати (100%) с възможност за гъвкавост, докато ЕП настоява за приспадане само на половината разходи (50%). По подпомагането за младите фермери, ЕП и Съветът са постигнали споразумение за минимално ниво от 3% (от пакета за директни плащания), но все още има различия дали това да включва инвестиционните интервенции за младите земеделски стопани. По отношение на социалната условност ЕП настоява да започне да се прилага от 2023 год., както законодателството по ОСП да се добавят също директиви за свободното движение на работна ръка и равни условия на труд. Европейската комисия също отчита напредък в преговорите и отбеляза, че има сближаване на позициите по различни въпроси, включително по размера на финансирането за еко-схемите. Всички преговарящи вече осъзнават нуждата от „обучителен период“ за държавите членки през 2023 г. и 2024 г. Комисията очаква скоро да се постигне „добро и амбициозно споразумение по отношение прилагането на еко-схемите и условността, въпреки значителните различия в първоначалните мандати за преговори на ЕП и Съвета“. В отговор на изказвания на някои министри комисар Войчеховски каза, че „диверсификацията на културите има по-малко ползи за опазване на почвите, отколкото ротацията на културите“ и подчерта, че това е „ключов политически въпрос също така за Комисията, освен за държавите членки“. По отношение на преразпределителното плащане, Комисията подчерта необходимостта „да се обърне внимание на доходите на малките и средни стопанства. Преговорите до момента показват, че всички преговарящи страни са съгласни с това, но имат различни мнения относно условията. По отношение на социалната условност, Комисията заяви, че „напълно подкрепя и аплодира принципа и мотивите“, поради които ЕП прави предложението, но „не може да подкрепи предложението на ЕП, тъй като не е приложимо на практика“. По-конкретно „социалната условност“ да бъде приравнена с останалите елементи на условността. Това е предпоставка за значителни финансови рискове, административна тежест и нарушаване на деликатния баланс между държавите членки и техните социални партньори. Комисията счита, че проверките трябва да се извършват от инспекциите по труда, които да предоставят информация за установените резултати на Разплащателните агенции (този компромис трябва също отговаря на интересите на ЕП).

**4. Не беше постигнато споразумение по пакета за реформата на Общата селскостопанска политика.** Съветът на Европейския съюз по земеделие и рибарство и Европейският парламент не постигнаха споразумение в преговорите по пакета за реформата на Общата селскостопанска политика (ОСП 2023-2027 г.). След две денонощия на дискусии министрите на земеделието прекъснаха заседанието си без да бъде постигнат консенсус. Най-важни приоритети за България бъдещата ОСП остават преходната национална помощ и обвързаната подкрепа. Възможността за промяна на референтния период за преходната национална помощ ще позволи по-добро насочване на подпомагането, но остава отворен въпросът за запазване на 50% бюджет от нивата й от 2013 г. По отношение на обвързаната подкрепа 13+2% е най-ниското ниво, което България може да подкрепи. Подкрепяме заделянето на 20 % от средствата за директни плащания за еко-схеми с обучителна фаза за първите 2 години и гъвкавост за прехвърляне на неусвоените средства към други схеми – за директни плащания и развитие на селските райони. България подкрепи задължителното прилагане на преразпределително плащане, както и предвиждането на възможност за отразяване на спецификите на структурата на стопанствата във всяка от страните от ЕС. Предложението на председателството за минимален процент от 7,5% преразпределение на плащанията е балансираното решение. Паралелното завишаване на бюджетите за еко-схеми и за преразпределителни плащания ще доведат до намаляване на базовото плащане, което е основната форма за подкрепа на дохода на фермерите.

**5. Основни резултати от Съвета на министрите на земеделието и рибарството на 26-27 май.** Основната точка в дневния ред на Съвета по земеделие и рибарство беше бъдещето на Общата селскостопанска политика. Срещата на министрите се проведе успоредно с преговорите между Съвета и ЕП. Основните дискусионни точки включват социалната обвързаност, насочване на плащанията и зелената архитектура. В крайна сметка въпреки, че е постигнат напредък в няколко области, редица ключови въпроси остават нерешени, поради което преговорите бяха отложени за следващото заседание на Съвета по земеделието и рибарството през юни. Повече информация може да се види на този линк: <https://www.consilium.europa.eu/en/meetings/agrifish/2021/05/26-27/>

**6. Най-голямата лобистка организация в ЕС Копа-Коджека счита, че европейският комисар по земеделие Януш Войчеховски носи „пряка отговорност“ за неуспеха на преговорите за постигане на споразумение по реформата на ОСП в седмицата 25-27 май.** Изразявайки нарастващо разочарование от липсата на политическо съгласие, лобистката организация заяви, че е „изключително разочарована от състоянието на преговорите за бъдещето на ОСП“ в изявление, публикувано на 28 май. Лобистката организация също така изпрати писмо до председателя на ЕК Урсула фон дер Лайен с молба „Комисията да бъде честен брокер, който да улесни политическо споразумение между съзаконодателите." Призова преговарящите спешно да организират своите действия и да поемат отговорност за постигане на компромис, който да защити както икономиката, така и околната среда и ефективността на земеделския сектор.